Jørn Dohrmann (DF), 2009-04-28:
Det er jo altid spændende at lytte til sådan nogle debatter her, hvor nogle virkelig tror, at de har forstand på alt.
I hvert fald prøver de nogle gange at udtale sig om alt.
Jeg tror aldrig, at fru Mette Gjerskov bliver tilfreds.
Uanset hvor meget der bliver leveret på det her område, er der jo kun sat ét mål fra Socialdemokraternes side.
Vi ved jo, at nogle af de ting, der er indført under skiftende regeringer, ikke altid lige har medført det, man havde til hensigt.
Nu ved vi jo, at vi i Danmark f.eks. kan producere dårligere brødkorn, end de kan i Tyskland, fordi vi må bruge mindre kvælstof.
Der er en underforsyning af det til de kornsorter, der nu skal bruge meget af det.
Det giver et mindre udbytte, det giver mere ukrudt, og det giver så et større forbrug af sprøjtemidler.
Hvis man tænker sig om, er det en naturlig konsekvens, men det er der nogle der lukker øjnene for.
Så får man det resultat, som det også er konstateret - særlig hvis man bruger en forkert metode, altså med behandlingshyppigheden som udgangspunkt at sprøjtemidlerne er blevet brugt uden at skele til, hvad der er mest miljøbelastende.
Derfor er jeg meget glad for, at man nu eventuelt vil ændre opfattelse og gå ind og vurdere hvert sprøjtemiddel og spørge: Hvad er det, der belaster miljøet?
Det, der belaster miljøet mest, skal vi bruge mindst muligt af, og der skal være incitamenter til at udfase, til ikke at bruge de produkter, sådan at vi får brugt dem, der er mest miljøskånsomme.
Vi skal tænke os godt og grundigt om, også med hensyn til det, som regeringen nu arbejder på, nemlig Grøn Vækst.
Vi er nogle stykker, der er blevet skuffet mange gange, idet vi er blevet lovet, at det ville komme i januar måned, og så er det blevet udskudt gang på gang.
Men vi skal bare være meget opmærksomme på, at vi ikke åbner nogle nye huller, sådan at vi åbner op for, at der bliver smuglet varer ind.
Vi ved, at der er problemer med nogle, som jo bytter korn og i stedet får sprøjtegifte i andre lande.
Er det den måde, man ønsker at styre det her på?
Det kan selvfølgelig ikke have sin rigtighed.
Derfor er vi nødt til at se på både smuthullerne, smuglerne og de afgifter, som er blevet pålagt.
Hvis der er nogle, der tror, at der ikke er afgifter på sprøjtemidler i dag, tror de utrolig meget fejl.
Der er selvfølgelig afgifter på sprøjtemidler i dag.
Vi skal have en balancegang i det her, sådan at vi bruger så få sprøjtemidler som overhovedet muligt, men også sådan at vi har en produktion, som kan forsyne Danmark og også noget af Europa med fødevarer.
Så vi er meget optaget af, at det her bliver løst på den bedst mulige måde for miljøet, og det tror jeg på kan lade sig gøre, hvis alle tænker sig om og prøver at finde de bedste løsninger.
Så Dansk Folkeparti støtter ikke umiddelbart det forslag, som er lagt frem her, men vi vil vurdere regeringens Grøn Vækst-plan.
Man kan også kalde den grøn afvikling.
Jeg tror, der er mere afvikling og flere intentioner i den retning, som Socialdemokraterne vil gå i, nemlig at man ønsker at straffe landbruget fremadrettet i stedet for ligesom at sige: Hvad er det, der skal til for at løse miljøproblemet, både med hensyn til sprøjtemidler og med hensyn til de dyrehold, der er derude, sådan at vi får den mindst mulige miljøbelastning af hele sektoren?
Så vi ser frem til, at vi skal til at diskutere Grøn Vækst i stedet for nogle forslag, som vi ikke mener er de rigtige på nuværende tidspunkt.